(Návrh)

**Vyhláška**

**Ministerstva zdravotníctva Slovenskej republiky**

**z ............... 2008,**

**ktorou sa ustanovujú podrobnosti o vydávaní dokladu, že cudzinec netrpí chorobou,**

**ktorá ohrozuje verejné zdravie**

Ministerstvo zdravotníctva Slovenskej republiky podľa § 80 písm. b) zákona č. 48/2002 Z. z. o pobyte cudzincov a o zmene a doplnení niektorých zákonov ustanovuje:

**§ 1**

**Choroby, ktoré ohrozujú verejné zdravie**

Za choroby, ktoré ohrozujú verejné zdravie sa považujú choroby, ktoré podliehajú hláseniu podľa Medzinárodných zdravotných predpisov [[1]](#footnote-2)) a ďalšie novo sa vyskytujúce vysoko nebezpečné choroby.

**§ 2**

**Vydávanie dokladu**

Doklad, že cudzinec netrpí chorobou, ktorá ohrozuje verejné zdravie vydávajú ambulancie pre cudzokrajné choroby a cestovnú medicínu (ďalej len „ambulancie“) na základe vstupnej preventívnej prehliadky. Ambulancie vykonávajú a zabezpečujú vstupné preventívne prehliadky v rozsahu uvedenom v prílohe č. 1. Záver vstupnej preventívnej prehliadky obsahuje:

a) stanovisko pre policajný útvar, či cudzinec netrpí chorobou, ktorá ohrozuje verejné zdravie,

b) stanovisko pre poskytovateľov zdravotnej starostlivosti s diagnostickým záverom a s odporúčaním ďalšieho postupu.

**§ 3**

**Hlásenie chorôb**

Ambulancie v rámci opatrení na predchádzanie ochoreniam hlásia výskyt chorôb, ktoré môžu ohroziť verejné zdravie Regionálnemu úradu verejného zdravotníctva. [[2]](#footnote-3))

**§ 4**

**Účinnosť**

Táto vyhláška nadobúda účinnosť 1. decembra 2008.

**Príloha č. 1**

**k vyhláške č. …/2008 Z. z.**

**ROZSAH VSTUPNEJ PREVENTÍVNEJ PREHLIADKY**

*Odborné vyšetrenia:*

Anamnéza: rodinná, osobná (infekčné a neinfekčné ochorenia), lieková, sociálna, pracovná, toxikologická, epidemiologická, cestovateľská, údaje o očkovaní

Subjektívne ťažkosti:

Objektívny nález: v rozsahu interného vyšetrenia

Laboratórne vyšetrenia: sedimentácia erytrocytov, hematologické vyšetrenie (počet erytrocytov, leukocytov, diferenciálny počet leukocytov, hematokrit)

Sérologické vyšetrenie: HBsAg, anti HIV 1, anti HIV 2, syfilis, anti HCV – v indikovaných prípadoch

Vyšetrenie hrubej kvapky na maláriu (u cudzincov s pobytom v endemických oblastiach)

Biochémia: glukóza, AST, ALT, GMT, bilirubín, cholesterol

Moč chemicky

Výter z konečníka na kultiváciu

Parazitologické vyšetrenie stolice

RTG hrudníka

*Fakultatívne odborné vyšetrenie*: očné pri podozrení na trachóm, interné pri interných ochoreniach, pľúcne pri podozrení na pľúcne ochorenie vrátane TBC, resp. ďalšie vyšetrenia, ktorých nevyhnutnosť vyplynie z aktuálneho klinického obrazu a anamnézy konkrétneho cudzinca.

1. ) Medzinárodné zdravotné predpisy, ktoré boli schválené Svetovou zdravotníckou organizáciou na 58. zdravotníckom zhromaždení č. A58/55 dňa 23. 5. 2005. [↑](#footnote-ref-2)
2. ) § 12 ods. 2 zákona 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov. [↑](#footnote-ref-3)